ДОКЛАД ЗА ДЕЙНОСТТА НА ЧИТАЛИЩЕ „ПРОСВЕТА – 1862“

ПРЕЗ **2022** Г.

Читалище „Просвета – 1862“ е гражданска организация, регистрирана по Закона за народните читалища, вписана в регистъра към Министерството на културата под № 193 и Закона за юридическите лица с нестопанска цел за обществено полезна дейност, вписана в регистъра на сдруженията с нестопанска цел. През 2022 година читалището осъществяваше дейността си в съгласие със своите програмни цели: 1. Утвърждаване на гражданското общество като източник на социален капитал; 2. Разпространение на духовни и културно-просветни ценности, подпомагане на културното и творческо развитие, обогатяване на социалната и образователна дейност; 3.Повишаването на квалификацията и информираността на всички звена от обществено - политическия, социално - икономическия и културния живот в гр. Перущица; 4. Подпомагане и развитие на младежки дейности; 5. Осигуряване на достъп до информация.

 Дейности за постигане на тези цели: 1. Уреждане и поддържане на библиотека, читалня, фото-, фонофилмо - и видеотека, както и създаване и поддържане на електронна информационна мрежа; 2. Развиване и подпомагане на любителското художествено творчество; 3.Организиране на школи, кръжоци, курсове, клубове, кино и видео показ, празненства, концерти, чествания, изложби, конкурси и младежки дейности; 4. Събиране и разпространяване на знания за родния край; 5. Предоставяне на компютърни и интернет услуги; 6.Организиране на професионално обучение, семинари, курсове, дискусии и други подобни образователни мероприятия, насочени към повишаване нивото на познанията, управленските умения на читалищните екипи, държавните и общински институции, бизнеса, отделни граждани.

Организационната структура на читалището е следната: Общо събрание, състоящо се от всички членове на читалищната организация - 153 граждани на Перущица. За 2022 г. е събран и отчетен 474, 00 лв. членски внос. Настоятелство на читалището е в състав: Председател – Иванка Чинчийкова и членове: Ваня Пенова – заместник председател, Ирина Мишева, Пейко Тотов и Екатерина Тошкова. Проверителна комисия за контрол върху дейността е в състав – Председател – Радосвета Куртова и членове Душка Кръстенова и Вероника Пош.

ОСНОВНИ НАПРАВЛЕНИЯ И ДЕЙНОСТИ

Библиотечна дейност и информационни технологии. Библиотеката в читалище “Просвета - 1862” разполага с голям библиотечен салон с обособен детски отдел и читалня, с компютърна техника за посетители. Към 31.12.2022 г. библиотечният фонд наброява 11683 броя библиотечни единици. През отчетния период няма отчислени библиотечни документи. През 2022 г. от библиотечните услуги се ползват 1150 читатели, от които 1110 възрастни и 470 деца, а посещенията са 4027. Заета е 4027 тома литература. Придобити са 119 бр. нови заглавия на стойност 622 лв. Техническото оборудване на библиотеката (4 персонални компютри, един принтер) позволява читателски запитвания и търсения да бъдат изпълнявани не само по традиционния заемен начин и читалня, а да се търсят ресурси в уеб библиотеки и специализирани портали. В библиотеката през отчетния период са се провели различни мероприятия - вечери, творчески срещи, изложби, информационни събития и др., свързани с бележити годишнини на творци, поети, писатели. Дарени са 77 бр. книги на стойност 276 лв.

Дейността на Читалище „Просвета“ се осъществява посредством културен календар.

КУЛТУРЕН КАЛЕНДАР - ИНИЦИАТИВИ, ПРОЕКТИ, СЪБИТИЯ

Изключително ботата на събития и инициативи беше юбилейната 2022 г. в която отбелязахме 160 години от основаването на нашето читалище и 155 години театрална дейност в Перущица.

Освен традиционните дейности и мероприятия като отбелязването на „Бабин ден“, “Трифон Зарезан“, годишнина от Априлското въстание, годишнини, свързани с национални герои и чествания, през 2022 г. читалище „Просвета“ бе организатор и домакин на литературни вечери, изложби, театрални постановки и др. културни мероприятия. През 2022 г. бяха осъществени и проведени:

М. февруари 2022

- Празник на лозаря и винаря „Трифон Зарезан“

- 149 години от гибелта на Васил Левски – паметна вечер и художествена програма

М. март 2022

- Посрещане Баба Марта

-144 години от Освобождението на България и провеждане на инициатива на Сдружение „Азбукари“ – „Пробуждане с хоро, фотоизложба – „Децата на Перущица в народни носии

- 27 март – международен ден на театъра – засаждане дърво в парка от театралите по повод 155 г. театрална дейност

- Участие в инициатива по проект „Тера фюча“/Terra future/ в партньорство с Българска фондация „Биожразнообразие“. Засадени цветя и храсти от участниците в школата по рисуване.

- През м.март гост на нашето читалище беше писателя Георги Връбчев, който представи новата си книга „Акорди“ и цялостното си творчество пред публиката на Перущица.

М. април 2022 г.

- Работна среща на читалищни секретари от област Пловдив –„Участие в проекти, програми и културни предизвикателства“ – Хисаря

- Среща-разговор с Георги Чунчуков – Прледседател на инициативен комитет относно изграждане на винарска велоалея на виното „Тракийски конник“ в Родопската яка.

- Поход на детската книга: - Прожекция на филм в библиотеката, Литературни четения в детските градини, Представяне книгата на писателката Жоржета Порязова - „Приказки на играчките от детския скрин“.

- 130 години от рождението на Константин Гълъбов – представяне новото издание на книгата „Хуморески“. Читалище „Просвета“ се включи в дарителската кампания за издаването на книгата.

- Великденска празнична програма: - Участие във Великденски базар и художествена програма.

- 182 години от рождението на Кочо Честименски – На 17 април 2022 г. в родното село на Кочо Честименски съвместно с Читалище „Пробуда“, с. Динката проведохме паметна среща с поднасяне на венци и цветя пред паметника на героя. В залата на читалището се проведе художествена програма с участието на театралите от Перущица Диманка Пенова, Ваня Станчева и танцов състав „Яница“ от с. Динката.

М. май 2022 г.

-146 г. от Априлското въстание в Перущица и празник на града:

Участие на читалищни творци, групи и състави:

- Откриване самостоятелна изложба на художника Гавраил Мундев.

- Гостуване на театрален състав при НЧ „Пробуда“ гр. Кричим – „Баджанаци“.

- 13-ти Артфестивал – Перущица 22 – с участието на групи и състави от община Перущица, община Родопи, Община Съединение, община Пазарджик и др.

- Включване на НЧ „Просвета“ в национална инициатива „Интернет за всички 55+“, в партньорство с Асоциация „Съвременни читалища“ и А1 мобилен оператор България. В инициативата за се включиха около 50 участника над 55 годишна възраст, за които читалището осигури преподавател в лицето на Николай Баков. Обучението включва придобиване на знания и умения по дигитална грамотност и работа с таблети и мобилни телефони. Организаторите А1 заснеха филм за включването на читалище „Просвета“ в инициативата.

- 24 май – Ден на българската просвета и култура – художествена програма.

М. юни 2022 г.

- Премиера на театралния спектакъл „Милионерът“ на самодеен театрален състав при читалище „Просвета“. Възстановяване на театралната дейност.

 М. юли 2022 г.

- Провеждане на детска занималня – занимания по рисуване, театър, кулинарни занимания и др.

- Работно посещение на Клуб „Родолюбие“ с ръководител Креса Злачева и Жана Ангелова в Двореца „Кричим“

- 185 г. от рождението на Васил Левски – художествена програма „Урок по родолюбие“ с участието на Габриела Мишева, Диманка Пенова и деца от лятна занималня.

- Откриване изложба – живопис на художника Никола Петковски

- Гостуване на театър „Хенд“ с постановката „Трите прасенца“ – за закриване на лятната занималня. Постановката е финансирана от Община Перущица.

М. август 2022 г.

- Участие в 4-ти Родопски събор – Върховръх 2022 – Индивидуални изпълнения на Диманка Пенова, Габриела Мишева и Ваня Станчева

- Кинопрожекция на филма „Бай Иван“ в голямата зрителна зала на читалището.

М. Септември 2022 г.

- 137 г. от Съединението на България – изложба и художествена програма.

- Празник на МИГ „Перущица – Родопи“ във Вила „Юстина“, с. Устина, под надслов „Територията представя вино, култура и туризъм“ с участието на децата от школата по пиано с ръководител Александра Гаджева.

-114 г. от обявяване на независимостта на България – празнична програма с участието на самодейци и Вокална школа Мюзик Арт Вижън гр. Пловдив.

М. октомври 2022 г.

- Международен ден на музиката и българската поезия. Откриване на творческата година. Празнична програма и концерт с участието на театрали и поетесата Гинка Косева от читалище „Просвета“ и гост-изпълнители – акордеонисти от АМТИИ гр. Пловдив. Открита беше изложба от картини, свързани с историята на читалище „Просвета“ от фонда на Исторически музей Перущица.

- Ден на отворени врати – представяне пред гражданите на Перущица дейността на читалище „Просвета“ – художествено-творчески форми, дейности и материална база. Демонстрации на открито на школите по изкуствата и спортни активности.

- Гостуваща театрална постановка – „Мъжът на жена ми“ – Мария Сапунджиева, Кирил Ефремов и Ненчо Илчев.

- 29. 10. 2022 г. - Организиране и провеждане на юбилеен концерт-спектакъл 160 години от основаването на читалище „Просвета“. Връчване награди на изтъкнати наши творци-самодейци. Официални гости – вицепрезидент на РБългария – Илиана Йотова, Председател на СНЧ Николай Дойнов, Кмет община Перущица, общински съветници, актьори от Драматичен театър гр. Пловдив, гости и приятели на читалището и Перущица. По повод този голям юбилей Народно читалище „Просвета – 1862“ беше удостоено с високо държавно отличие - Плакет „Св.св. Кирил и Методий“ на Президента на РБългария, г-н Румен Радев. Плакетът бе връчен лично от г-жа Илиана Йотова. Грамота и специален почетен знак за значим принос в развитието на Българската култура бе връчен от Председателя на Съюза на народните читалища, г-н Николай Дойнов. Благодарствени и поздравителни адреси читалището получи от Министъра на културата, г-н Велислав Минеков, Община Перущица, културни и образователни институции и организации. От своя страна Читалище „Просвета“ удостои с почетна грамота и плакет за заслуги в развитието на читалищната дейност изявени читалищни творци.

М. ноември 2022 г.

На 5-ти ноември Читалище „Просвета“ бе съорганизатор и домакин на 20-ти песен празник на туристическите хорове в България под надслов „Слава вам, Будители народни“. Участници в празничната концертна програма – ОУ „П. Бонев“, Вок. група „Родопска Перла“, туристически хорове и вокални формации от гр. София, гр. Пловдив, гр. Казанлък, гр. Стара Загора и др. Мероприятието бе организирано с подкрепата на БТС, ТД „Шипка“ и ТД „Чернатица“ гр. Пловдив.

М. Декември 2022 г.

- Участие на художествените състави и школи в коледно-новогодишните тържества – детски танцов фолклорен състав с ръководител Мария Василева, детска театрална школа с ръководител Исмаил Ходжев, школа поп и джаз пеене с ръководител Габриела Мишева и нашите гост-изпълнители от Мюзик арт вижън гр. Пловдив.

- Откриване изложба „Акварелни вдъхновения“ на художничката Стефка Накева. Представяне ритуала „Бъднуване“, рецитация на коледни стихове и изпълнения на децата от школата по пиано с ръководител Александра Гаджева.

- Дебютно участие на индивидуални изпълнители Радослава Пейчева, Нона Христева и Нелина Йорданова от школата по поп и джаз пеене с ръководител Габриела Мишева в 3-ти онлайн конкурс „Коледа с песен“ при НЧ „Искра“ гр. Казанлък.

Учебно–творчески и образователни дейности през 2022 г. – В читалище „Просвета“ се провеждат обучения по различни видове изкуства. В своята традиционна работа читалището предоставя възможност на възрастни и деца в предучилищна и училищна възраст за обучение и творческа изява в Детска музикална школа с класове по пиано с ръководител Александра Гаджева, китара с ръководител Николай Иванов, цигулка с ръководител Веселка Иванова, акордеон с ръководител Ангел Маринов, Клуб „Родолюбие“ с ръководители Креса Злачева и Божана Ангелова, школа по рисуване с ръководител Спаска Ставрева, вокална формация „Родопска перла“ с ръководител Невена Раева и др. . В края на годината в читалището се сформираха и три нови творчески формации за деца – школа по актьорско майсторство с ръководител Исмаил Ходжев, който ръководи и основния театрален състав, детски състав за народни танци с ръководител Мария Василев и детска вокална група с ръководител Габриела Мишева, които взимат участие в концерти, открити уроци, участия в събития на общината и читалището и др.

Уважаеми читалищни членове! 2021 и 2022 г. бяха изключително напрегнати от организационна гледна точка. Минимално увеличение на държавната субсидия, сложна епидемиологична обстановка, преустановени дейности със заповед на министъра на здравеопазването и др. обективни и субективни обстоятелства, които ограничиха донякъде нашата дейност. През отчетния период дейността се координираше от Настоятелството на читалището с председател г-жа Иванка Чинчийкова и членове – г-жа Ваня Пенова, г-жа Ирина Мишева, г-жа Екатерина Тошкова и г-н Пейко Тотов. Настоятелството е провело 9 заседания. Обсъдени бяха редица материали във връзка с изпълнението на организационни, творчески и административни въпроси и задачи от които зависи по нататъшното бъдещо развитие на читалището, в т.ч. оценка на риска като задължено лице и вътрешни правила за контрол и предотвратяване на изпирането на пари и финансирането на тероризма, своевременно и адекватно се реагира на потребностите на местната общност с нови, съвременни форми на читалищна дейност. Съставът на читалището през 2022 г. наброява 4 служители и 7 ръководители на колективи. Отчет за дейността и финансов отчет за 2022 ще бъде внесен в Община Перущица след като общото събрание гласува финансовия отчет за приходите и разходите и отчет за дейността за 2022 г. За осигуряване на своята годишна работа читалище “Просвета” продължава да работи на партньорски принцип както с учебните и образователни институции в града, така и с бизнеса и местната власт в лицето на Кмета на Община Перущица и Общински съвет, които изключително съдействат и подпомагат дейността на читалището.

**Материална база** - През отчетния период продължиха дейности по реновиране на материалната база. През 2022 г. със средства от Община Перущица се извършиха частични ремонтни дейности по ел. инсталация, В и К мрежа, покрив. Подменена е част от покривната конструкция, обновена е мазилката на фоайета и зали за репетиции, обновена е отоплителната инсталация като са закупени 2 бр. нови климатици, извършена е частична подмяна на ел. инсталацията и подмяна на ел. крушки с енергоспестяващи такива, подновена настилка – паркет репетиционни зали и др. Основни проблеми: Покрив и покривна конструкция, стара, амортизирана и опасна сценична механизация – повредена е механичната конструкция за театралните завеси, повреден е сценичен мост, силно захабено и прокъсано сценично облекло/завеси, крачоли, дъна и др./. Повредена е сценична осветителна и озвучителна техника и компрометирано куполно и подкуполно пространство над сцената, което е изключително опасно за провеждането на културни мероприятия.

И въпреки всичко читалище “Просвета” търси, намира и ще продължи да намира начини и средства за да поддържа основната си дейност. Защото читалището е институция, която има възможности и потенциал да помага и участва във всички сфери на дейност на местната общност.

Докладът е приет на Общо събрание на читалищните членове, проведено на 29.03.2023 г.

Изготвил доклада:

Н. Раева – Секретар на НЧ „Просвета – 1862“ гр. Перущица

Председател:

Иванка Чинчийкова